Oppositiojohtaja Navalnyi vapautettiin viime yönä
06.05.2018 klo 11:07
Noin 1 600 mielenosoittajaa pidätettiin lauantaina ympäri Venäjää presidentti Vladimir Putinin vastaisissa mielenosoituksissa.
Mellakkapoliisit pidättivät lapsia, nuoria ja vanhuksia varsin väkivaltaisin ottein mielenosoituksissa. EPA/AOP
Lauantaina ympäri Venäjää pidettiin mielenosoituksia maan presidenttiä Vladimir Putinia vastaan. "Hän ei ole meille mikään tsaari" -mielenosoitussarjan alulle panija oli oppositiojohtaja Aleksei Navalnyi.
Navalnyi pidätettiin, ja mielenosoituksia hajotettiin väkivaltaisesti. Oppositiomediassa leviää kuvia mielenosoituksista, joissa aseistautuneet mellakkapoliisit hyökkäävät joukoittain lasten ja nuorten kimppuun. Yhteensä pidätettiin noin 1 600 mielenosoittajaa. Moskovassa ja Pietarissa pidätettiin eniten ihmisiä.
Lauantain ja sunnuntain vastaisena yönä Navalnyi vapautettiin. Oppositiojohtaja kirjoitti Twitterissä, että häntä vastaan on nostettu syytteet mielenosoitusten järjestämisestä ja virkavallan vastustamisesta. Syytteet on määrä käsitellä 11. toukokuuta.
Lähteet: Meduza ja Interfax
Venäjällä mielenosoituksia Putinia vastaan - oppositiojohtaja Aleksei Navalnyi pidätetty jälleen